

### **โพล : คนไทยกับนายกรัฐมนตรี**

###  **(จำนวน 2 แผ่น)**

**\*ส่งข่าววันศุกร์ที่ 16 สิงหาคม 2567**

 **ฝ่ายข่าวหน้า 1/การเมือง**

 **สวนดุสิตโพล**

**โทร. 02-2445210/ โทรสาร 02-2445600**

[**http://www.suandusitpoll.dusit.ac.th**](http://www.suandusitpoll.dusit.ac.th)

**คนไทยกับนายกรัฐมนตรี**

 **“สวนดุสิตโพล” มหาวิทยาลัยสวนดุสิต สำรวจความคิดเห็นประชาชนทั่วประเทศ เรื่อง“คนไทยกับนายกรัฐมนตรี” กลุ่มตัวอย่าง จำนวน 1,239 คน (สำรวจทางออนไลน์และภาคสนาม) ระหว่างวันที่ 14-15 สิงหาคม 2567 สรุปผลได้ ดังนี้**

 **1. ประชาชนคิดอย่างไรต่อการที่นายกฯเศรษฐาหลุดจากตำแหน่งนายกรัฐมนตรี**

|  |  |  |
| --- | --- | --- |
| อันดับ 1 | เป็นเรื่องการเมือง มีเบื้องลึกเบื้องหลัง | 52.88% |
| อันดับ 2 | กังวลกับนโยบายที่ได้ทำไว้ อาจไม่ต่อเนื่อง | 51.26% |
| อันดับ 3 | เป็นการเปลี่ยนแปลงในรัฐบาล | 46.63% |
| อันดับ 4 | กังวลว่าจะส่งผลต่อเสถียรภาพทางการเมือง | 44.68% |
| อันดับ 5 | ไม่สนใจ ไม่มีผลต่อชีวิตประจำวัน | 15.76% |

 **2. ประชาชนคิดว่าการหลุดจากตำแหน่งของนายกฯเศรษฐาจะส่งผลต่อเสถียรภาพทางการเมืองไทยหรือไม่**

|  |  |  |
| --- | --- | --- |
| อันดับ 1 | ส่งผลกระทบ | 70.30% |
| อันดับ 2 | ไม่ส่งผลกระทบ | 29.70% |

 **3. ประชาชนหวังว่าผู้ที่จะมาเป็นนายกรัฐมนตรีคนใหม่ควรมีคุณสมบัติอย่างไร**

|  |  |  |
| --- | --- | --- |
| อันดับ 1 | เข้าใจปัญหาสังคมและประชาชน | 62.62% |
| อันดับ 2 | สามารถแก้ปัญหาเศรษฐกิจได้ | 61.97% |
| อันดับ 3 | เป็นคนรุ่นใหม่ มีวิสัยทัศน์ในการพัฒนาประเทศ | 58.14% |
| อันดับ 4 | สามารถสื่อสารและทำงานร่วมกับฝ่ายต่างๆ ได้ดี | 55.86% |
| อันดับ 5 | มีความเป็นกลางและยุติธรรม | 54.56% |

**4. ประชาชนคิดว่าใครจะมาเป็นนายกรัฐมนตรีคนใหม่ (เป็นคำถามปลายเปิดให้ผู้ตอบระบุชื่อด้วยตนเอง)**

|  |  |  |
| --- | --- | --- |
| อันดับ 1 | แพทองธาร ชินวัตร | 36.35% |
| อันดับ 2 | อนุทิน ชาญวีรกูล | 25.33% |
| อันดับ 3 | ชัยเกษม นิติสิริ | 22.20% |
| อันดับ 4 | พีระพันธุ์ สาลีรัฐวิภาค |  7.89% |
| อันดับ 5 | จุรินทร์ ลักษณวิศิษฏ์ |  4.61% |
| อันดับ 6 | ประวิตร วงษ์สุวรรณ |  3.62% |

 **\*หมายเหตุ ผู้ตอบสามารถระบุความคิดเห็นได้มากกว่า 1 เรื่อง (ค่าร้อยละจึงคำนวณในแต่ละข้อ)**

**สรุปวิเคราะห์ผลโพล : คนไทยกับนายกรัฐมนตรี**

สวนดุสิตโพล มหาวิทยาลัยสวนดุสิต สำรวจความคิดเห็นประชาชนทั่วประเทศ เรื่อง “คนไทยกับนายกรัฐมนตรี” ระหว่างวันที่ 14-15 สิงหาคม 2567 กลุ่มตัวอย่างจำนวน 1,239 คน สำรวจผ่านทางออนไลน์และภาคสนาม พบว่า กลุ่มตัวอย่างคิดว่าการที่นายกฯเศรษฐาหลุดจากตำแหน่งนายกรัฐมนตรีนั้นเป็นเรื่องการเมือง มีเบื้องลึกเบื้องหลัง ร้อยละ 52.88 และน่าจะส่งผลกระทบต่อเสถียรภาพทางการเมือง ร้อยละ 70.30 ทั้งนี้หวังว่าผู้ที่จะมาเป็นนายกฯ คนใหม่ควรเข้าใจปัญหาสังคมและประชาชน ร้อยละ 62.62 สุดท้ายคิดว่าคนที่จะมาเป็นนายกฯ คนใหม่ น่าจะเป็นคุณแพทองธาร ชินวัตร ร้อยละ 36.35 รองลงมาคือคุณอนุทิน ชาญวีรกูล ร้อยละ 25.33

นางสาวพรพรรณ บัวทอง ประธานสวนดุสิตโพล ระบุว่า จากผลโพลสะท้อนถึงความกังวลของประชาชนต่อสถานการณ์ทางการเมืองที่เข้มข้นในช่วงนี้ มองเห็นถึงความไม่มั่นคงทางการเมืองที่อาจกระทบต่อทิศทางการบริหารประเทศและนโยบายเรือธงที่เป็นความหวังของประชาชน เรื่องการเมืองมีความซับซ้อนและผลประโยชน์ซ่อนเร้นอยู่เบื้องหลัง ดังนั้น ผู้นำคนใหม่จึงต้องเป็นผู้ที่มีความเข้าใจลึกซึ้งในปัญหาของประเทศและสามารถเชื่อมโยงกับประชาชนได้อย่างแท้จริง เพื่อสร้างความเชื่อมั่นและนำพาประเทศไปสู่เสถียรภาพที่มั่นคง

**นางสาวพรพรรณ บัวทอง**

**ประธานสวนดุสิตโพล มหาวิทยาลัยสวนดุสิต**

**โทร 086-3766533**

ผู้ช่วยศาสตราจารย์ยอดชาย ชุติกาโม อาจารย์ประจำโรงเรียนกฎหมายและการเมือง มหาวิทยาลัยสวนดุสิต กล่าวว่า การหลุดจากเก้าอี้นายกรัฐมนตรีของนายเศรษฐา ทวีสิน ตามคำวินิจฉัยของศาลรัฐธรรมนูญ ส่งผลให้สถานการณ์ทางการเมืองไทย ณ เวลานี้ มีความร้อนแรงอย่างยิ่ง และกระทบไปยังภาคส่วนต่างๆ จากผลสำรวจของสวนดุสิตโพล พบว่า 52.88% ประชาชนเชื่อว่าเป็นเรื่องการเมือง มีเบื้องลึกเบื้องหลัง มีประชาชน เพียง 15.76% เท่านั้นที่เชื่อว่าไม่มีผลกระทบกับชีวิตประจำวัน ขณะที่คนส่วนใหญ่มองว่าการหลุดจากตำแหน่งของนายเศรษฐา น่าจะส่งผลกระทบต่อเสถียรภาพทางการเมืองไทย ในประเด็นที่ว่าใครสมควรเป็นนายกฯคนต่อไป ประชาชน 36.35% ให้คุณแพทองธาร ชินวัตร มาเป็นอันดับหนึ่ง เบียดคู่แข่งที่มาแรงอย่างคุณอนุทิน ชาญวีรกูล โดยประชาชนส่วนใหญ่คาดหวังว่านายกฯคนต่อไปต้องเข้าใจปัญหาสังคมและประชาชน และสามารถแก้ไขปัญหาทางเศรษฐกิจได้ทันทีซึ่งประชาชนมีความคาดหวังเรื่องเศรษฐกิจถึง 61.97%

ทิศทางการเมืองไทยนับจากนี้ เราจะมีนายกรัฐมนตรีและผู้นำฝ่ายค้านที่อายุน้อยที่สุดในประวัติศาสตร์ของการปกครองไทยนับตั้งแต่มีการปกครองในระบอบประชาธิปไตยมา 92 ปี คนรุ่นใหม่ที่หลายฝ่ายอยากได้มาสร้างรูปแบบ และกระบวนการทางการเมืองใหม่ ๆ จะเป็นดังที่หลายฝ่ายคาดหวังไว้หรือไม่ คงต้องติดตามกันต่อไป

**ผู้ช่วยศาสตราจารย์ยอดชาย ชุติกาโม**

 **อาจารย์ประจำโรงเรียนกฎหมายและการเมือง**

**มหาวิทยาลัยสวนดุสิต**